## Rješenje kojim se trgovačkom društvu Ingra d.d., Zagreb, odobrava s prospekt o izdavanju 3.750.000 redovnih dionica na ime

### NN 9/2009 (21.1.2009.), Rješenje kojim se trgovačkom društvu Ingra d.d., Zagreb, odobrava s prospekt o izdavanju 3.750.000 redovnih dionica na ime

**HRVATSKA AGENCIJA ZA NADZOR FINANCIJSKIH USLUGA**

204

Sukladno odredbama članka 15. stavak 1. točka 4. alineja 1. i članka 8. stavak 1. Zakona o Hrvatskoj agenciji za nadzor financijskih usluga (»Narodne novine« br. 140/05), članka 597. Zakona o tržištu kapitala (»Narodne novine« br. 88/08, 146/08), članka 22. stavak 4. članka Zakona o tržištu vrijednosnih papira (»Narodne novine« br. 84/02, 138/06), temeljem zahtjeva društva Ingra d.d., Zagreb, Alexandera von Humboldta 4/a, za odobrenje prospekta o izdavanju dionica javnom ponudom, Uprava Hrvatske agencije za nadzor financijskih usluga je na sjednici održanoj 15. siječnja 2009. godine, donijela

RJEŠENJE

O ODOBRENJU PROSPEKTA O IZDAVANJU DIONICA JAVNOM PONUDOM

1. Trgovačkom društvu Ingra d.d., Zagreb, Alexandera von Humboldta 4/a, odobrava se prospekt o izdavanju 3.750.000 redovnih dionica na ime, bez nominalne vrijednosti, u nematerijaliziranom obliku, javnom ponudom, ukupne vrijednosti 150.000.000,00 kuna.

2. Ovo rješenje objavit će se u »Narodnim novinama«.

Obrazloženje

I. Trgovačko društvo Ingra d.d., Zagreb, Alexandera von Humboldta 4/a (u daljnjem tekstu: Izdavatelj), podnijelo je Hrvatskoj agenciji za nadzor financijskih usluga (u daljnjem tekstu: Agencija), 11. prosinca 2008. godine, zahtjev za odobrenje prospekta o izdavanju redovnih dionica javnom ponudom te dokumentaciju sukladno Zakonu o tržištu vrijednosnih papira (»Narodne novine« br. 84/02, 138/06, u daljnjem tekstu: ZTVP) i Pravilniku o sadržaju zahtjeva i prilozima za odobrenje prospekta i skraćenom prospektu (»Narodne novine« broj 118/03, 26/08, u daljnjem tekstu: Pravilnik), a 22. prosinca 2008. godine i 8. siječnja 2009. godine, zatražene izmjene i dopune prospekta i dokumentacije.

Sukladno odredbi članka 597. Zakona o tržištu kapitala koji zakon je stupio na snagu 1. siječnja 2009. godine, postupci pokrenuti pred Agencijom, uključujući i provedbu postupka javne ili privatne ponude vrijednosnih papira, do dana stupanja na snagu navedenog zakona, dovršit će se primjenom odredbi ZTVP-a.

Budući da je postupak za odobrenje prospekta o izdavanju redovnih dionica javnom ponudom pokrenut pred Agencijom prije stupanja na snagu Zakona o tržištu kapitala, slijedom navedene odredbe, postupak javne ponude dionica Izdavatelja u cijelosti će se provesti sukladno odredbama ZTVP-a.

II. U provedenom postupku utvrđeno je da je Uprava Izdavatelja 9. prosinca 2008. godine uz suglasnost Nadzornog odbora Izdavatelja, donijela Odluku o povećanju temeljnog kapitala i izdavanju dionica (u daljnjem tekstu: Odluka Uprave Izdavatelja), izdavanjem 3.750.000 redovnih dionica, bez nominalne vrijednosti, ukupne vrijednosti 150.000.000,00 kuna.

Sukladno Odluci Uprave Izdavatelja, temeljni kapital Izdavatelja povećat će se sa iznosa od 300.000.000,00 kuna za iznos od 150.000.000,00 kuna na iznos od 450.000.000,00 kuna, izdavanjem 3.750.000 redovnih dionica, bez nominalne vrijednosti, javnom ponudom.

Odlukom Uprave Izdavatelja cijena dionica bit će utvrđena u rasponu od 50,00 do 150,00 kuna. Konačnu cijenu dionica predmetnog izdanja Uprava Izdavatelja utvrdit će neposredno prije početka upisa dionica i objaviti u Javnom pozivu za upis dionica.

Sukladno Odluci Uprave Izdavatelja, upis i uplata dionica Izdavatelja izvršit će se u dva kruga.

U prvom krugu pravo upisa dionica imaju dioničari Izdavatelja, u omjeru 2:1 odnosno tako da na svake 2 dionice koje je dioničar imao na dan 11. prosinca 2008. godine, ima pravo prvenstva pri upisu 1 dionice predmetnog izdanja.

Pritom, pravo prvenstva pri upisu dionica predmetnog izdanja, sukladno Odluci Uprave Izdavatelja, imaju dioničari Izdavatelja upisani u depozitoriju Središnje depozitarne agencije d.d., Zagreb, na dan 11. prosinca 2008. godine.

Razdoblje upisa dionica u prvom krugu traje 14 kalendarskih dana od dana objave Javnog poziva na upis dionica te se četrnaesti dan toga roka smatra danom završetka upisa u prvom krugu. Dioničar Izdavatelja koji je upisao dionice dužan je izvršiti uplatu na način da je uplata evidentirana na posebnom računu Izdavatelja najkasnije do dana završetka upisa u prvom krugu do 23:59 sati. Ako uplata ne bude evidentirana na posebnom računu Izdavatelja do toga roka, smatrat će se da dionica nije ni upisana.

Drugi krug upisa dionica započinje drugog radnog dana od dana završetka upisa dionica u prvom krugu. U drugom krugu, ulagatelji mogu upisati eventualno preostale dionice koje nisu upisane u prvom krugu, čiji će broj utvrditi Uprava Izdavatelja i objaviti drugog radnog dana od dana završetka upisa dionica u prvom krugu u najmanje jednim dnevnim novinama koje se redovito prodaju na cijelom teritoriju Republike Hrvatske.

U drugom krugu, upis dionica trajat će 5 radnih dana računajući od drugog radnog dana od dana završetka upisa u prvom krugu, s time da završava istekom sedmog radnog dana računajući od završetka upisa u prvom krugu, koji dan se smatra danom završetka upisa dionica u drugom krugu.

Ulagatelji fizičke osobe moraju cijenu za dionice koje upisuju uplatiti na način da je uplata evidentirana na posebnom računu Izdavatelja najkasnije do dana završetka upisa u drugom krugu do 23:59 sati.

Pravnim osobama koje upisuju dionice Agenti izdanja poslat će 1 (jedan) radni dan nakon završetka upisa dionica u drugom krugu obavijest o alokaciji s pozivom na uplatu sredstava za alocirane dionice. Pravne osobe moraju cijenu za alocirane im dionice uplatiti na način da je uplata evidentirana na posebnom računu Izdavatelja u roku od 3 (tri) radna dana od dana završetka upisa u drugom krugu do 10 sati.

Mjesto upisa dionica Izdavatelja bit će u poslovnicama društva Raiffeisenbank Austria d.d., Zagreb navedenim u Prospektu.

Agenti predmetnog izdanja dionica javnom ponudom su društvo ICF broker d.o.o., Zagreb i društvo Raiffeisenbank Austria d.d., Zagreb.

Predmetno izdanje dionica smatrat će se uspješnim ukoliko u navedenim rokovima za upis i uplatu dionica bude upisano i uplaćeno 75% od ukupnog broja dionica koje se namjeravaju izdati.

U slučaju neuspjelog izdanja, Izdavatelj će u roku od 7 dana od isteka roka za upis i uplatu dionica vratiti uplaćena sredstva na račun uplatitelja.

III. U provedenom postupku utvrđeno je da su Zahtjevu Izdavatelja za odobrenje prospekta o izdavanju dionica javnom ponudom, priloženi svi prilozi propisani ZTVP-om i Pravilnikom i da podneseni Prospekt sadrži sve podatke u skladu s odredbom članka 21. ZTVP-a, slijedom čega je sukladno odredbi članka 22. stavak 4. ZTVP-a, riješeno kao u točki 1. izreke.

IV. Nadalje, utvrđeno je da je Izdavatelj uplatio naknadu i administrativnu pristojbu sukladno odredbi članka 4. stavak 2. točka 1. Pravilnika o vrsti i visini naknada i administrativnih pristojbi Hrvatske agencije za nadzor financijskih usluga (»Narodne novine« br. 45/06, 11/07).

V. Temeljem odredbe članka 8. stavak 3. Zakona o Hrvatskoj agenciji za nadzor financijskih usluga, ovo Rješenje objavljuje se u »Narodnim novinama«.

UPUTA O PRAVNOM LIJEKU

Protiv ovog rješenja žalba nije dopuštena, ali se može pokrenuti upravni spor podnošenjem tužbe Upravnom sudu Republike Hrvatske u roku od 30 dana od primitka ovog rješenja.

Klasa: UP/I-451-04/08-11/20

Urbroj: 326-111/09-7

Zagreb, 15. siječnja 2009.

Predsjednik Uprave
Ante Samodol, v. r.

Rješenje, NN 9/2009-204